Krugersdorp-skietery: Selfmoordbrief op toneel gevindGwen en Johan Fouché. Foto: Facebook ŉ Selfmoordbrief is glo in die huis in Krugersdorp, Gauteng, gevind waar ŉ man vanoggend geskiet en sy vrou kritiek gewond is. Die Krugersdorp Voice berig ŉ betroubare bron het onthul speurders het glo kruitneerslag op die vrou se hande gevind, wat aandui dat sy moontlik die sneller getrek het. “Die vrou het glo hul seun gestuur om brood en melk by ŉ winkel te gaan koop. Sy het glo daarna haar man geskiet en probeer om selfmoord te pleeg. Sy het ŉ brief op die toneel gelos,” het die bron aan Krugersdorp Voice gesê. Die egpaar is intussen geïdentifiseer as Gwen en Johan Fouché, wat in hul laat 40’s of vroeë 50’s is. Maroela Media het vroeër berig die voorval het omstreeks 08:00 by ŉ huis in Vorsterstraat plaasgevind. “Die man was reeds dood toe paramedici by die toneel opgedaag het. Die vrou was in ŉ kritieke toestand en is gestabiliseer voordat sy met ŉ ambulans na ŉ nabygeleë hospitaal geneem is,” het Athlenda Mathe, woordvoerder van Netcare 911, gesê. Sy het later aan Maroela Media bevestig dat die vrou in die hospitaal aan haar beserings beswyk het. Die polisie kon na verskeie pogings nie vir kommentaar bereik word nie.